**Canalul**

*Maresalmusca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lângă CAP, mai sus de sat

Brăzda pământul un canal.

Bunicii noştri l-au săpat,

N-avea amonte, nici aval.

Cu apă să fi fost umplut

Nu-mi amintesc să-l fi văzut,

Dar oamenii veneau buluc

S-aducă vite la păscut.

Desculță tu, desculț şi eu

Cu răni julite în genunchi

Ne tăvăleam sub curcubeu

Îmbrățişând un nuc de trunchi.

Să adunăm ne trimiteau

Pelin în traistele de iută,

Dar nouă-n ochi ne străluceau

Gândaci în coaja lor urâtă.

Prin valuri de hățişuri verzi

Ne ascundeam când vreo mătuşă

Trecea-n toiag către amiezi

În spate cu o ulceluşă.

Pe deget ți-am înfăşurat

O floare roz dintr-un ciulin,

Iar zâmbetul ți-a fost furat

Precum Gavroche-ul orfelin.

Când ne certam, nărod fiind,

Puneam toți guşterii din luncă

Să scoată limba, plini de jind

Ascunşi, ca laşii, în verduncă.

Obrazul ți l-am mângâiat

De semăna cu o cicoare;

N-ai plans şi nici n-ai tremurat.

Da' ce, urzica nu e şi ea floare?

Te-am scuturat într-un cuprins

Punându-mi mâna drept căluş.

A nins în miez de vară stins

Cu fulgi din flori de corcoduş.